ការសម្ភាសន៍របស់អ៊ុំស្រីស៊ូ រ៉ៃ

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះស៊ូ រ៉ៃ

***ពត៌មានសង្ខេបរបស់អ៊ុំស្រីស៊ូ រ៉ៃ***

*សព្វថ្ងៃនេះអ៊ុំស្រីស៊ូ រ៉ៃមានអាយុ៦៥ឆ្នាំហើយគាត់បងប្អូន១២នាក់ហើយគាត់ជាកូន៥នៅក្នុងគ្រួសាររបស់គាត់។ គាត់មិនបានរៀនសូត្រជ្រៅជ្រះទេដោយសារតែប្រទេសមាន  
សង្គ្រាមជាប់ៗគ្នា និងសម័យប៉ុល ពត គាត់ត្រូវបានធ្វើការងារជាច្រើនដើម្បីមិនត្រូវបានប៉ុល ពតយកទៅសម្លាប់។ គាត់បានជួបផលលំបាកនិងឧបសគ្គច្រើនមែនទែនជាពិសេសការបាត់បង់បងប្អូនជាបន្តបន្ទាប់ ហើយក្រោយពីសម័យប៉ុល ពតគាត់បានចាប់ផ្តើមមានក្រុមគ្រួសារ។*

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់  
អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល  
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ  
កូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាអ៊ុំ ចឹងតើអ៊ុំយល់ព្រមឲ្យខ្ញុំដាក់  
សម្ភាសន៍របស់អ៊ុំចូលទៅក្នុងវេបសាយរបស់សាលាទេអ៊ុំ?  
ខ៖ ចាស។

ក៖ បាទសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី១៥ ខែតុលា ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិចុងឃ្មៀស សង្កត់ចុងឃ្មៀស  
 ស្រុកសៀមរាប ខេត្តសៀមរាបណាអ៊ុំ បាទហើយខ្ញុំជាអ្នកសម្ភាសន៍ឈ្មោះ   
ហេង សុវណ្ណនរិន្ទ អញ្ចឹងខ្ញុំចង់សួរថាតើអ៊ុំមានឈ្មោះពេញឈ្មោះអ្វីដែរអ៊ុំ?

ខ៖ ឈ្មោះរ៉ៃ។

ក៖ ឈ្មោះពេញ?

ខ៖ ឈ្មោះពេញ។

ក៖ អត់មានត្រកូលទេអ៊ុំ?

ខ៖ មាន។

ក៖ ត្រកូលអីដែរអ៊ុំ?

ខ៖ ស៊ូ រ៉ៃ។

ក៖ ចុះអ៊ុំមានឈ្មោះហៅក្រៅទេអ៊ុំ?

ខ៖ អត់។

ក៖ អត់មានទេ?

ខ៖ មានតែមួយ។

ក៖ ចុះអ៊ុំមានអាយុប៉ុន្មានហើយឆ្នាំណឹងអ៊ុំ?

ខ៖ ៦៥ឆ្នាំ។

ក៖ ចុះអ៊ុំមានចាំថ្ងៃខែឆ្នាំកំណើតអ៊ុំទេអ៊ុំ?

ខ៖ ចាំ។

ក៖ នៅថ្ងៃណា ខែណា ឆ្នាំណាដែរអ៊ុំ?

ខ៖ ឆ្នាំមមីរ ខែផល្គុន ថ្ងៃអង្គារ៍ បារាំងដឹងស្អីអត់ដឹងផង ដឹងចាំតែថ្ងៃខ្មែរ។

ក៖ ចុះអ៊ុំមានស្រុកកំណើតនៅឯណាដែរអ៊ុំ?

ខ៖ ខ្ញុំនៅភ្នំដីគៀនរកាកំបុត គៀនមីមិញណឹង។

ក៖ ចុះអ៊ុំដូរមកនៅចុងឃ្មៀសនេះប៉ុន្មានឆ្នាំហើយ?

ខ៖ ខ្ញុំមកនៅនេះ មកនៅឡើង៣០ឆ្នាំហើយដឹងយ៉ាង ខ្ញុំទៅអូសមងព្រែកទ័លអូសអត់បានទេឆ្នាំនោះទឹកលិចអស់ហើយក៏បានសន្តោងការណូតគេមកដាក់នៅកោះកាឌួង ប្តីរាយសន្ទូចហើយកូន៣ កូនមីបង មីទី២ និងអាប្រុសមួយនោះ នៅទួលណឹងឯងទៅរាយសន្ទូងធ្វើគន្លងរាយសន្ទូច ខ្ញុំនេះ២នាក់មីធំនោះដើរទៅកាប់នុយ កាប់ជន្លេន រាយមួយយប់បានត្រីឆ្លាំង២អត់មានអង្ករស៊ីទេ បានត្រី២មកយកទៅលក់ យកទៅលក់ទិញអង្ករ១គីឡូ ទិញម្ជូរអំពិល១០០ ប្រហុក១០០ ប៊ីចេង១០០ យកទៅបុកជាមួយម្ជូរហូបបាយត្រីអត់ទុកហូបទេវាអត់ នៅនោះឯងដល់នៅនោះ១ឆ្នាំទៅទឹកអស់លិចទួលនៅទួលគេដល់ឆ្នាំក្រោយទៀតលិចទៅបានមកទៅកាប់ទៅគ្រាន់ឪវាកាប់ពេលគាត់នៅរស់

កាប់អាដើមគុម្ពផ្នៀងធ្វើចំពៀមធ្វើរានដាក់តាមថ្នល់ជាតិយើងនេះនៅទៅខ្ញុំ អត់មានអីទេមីបងគេឲ្យខ្ចីលុយ១ម៉ឺនធ្វើនំក្រូច ធ្វើនំក្រូចលក់មួយ ១០០ តិតក់ៗទៅបានទិញអង្ករហូប ដល់បងជីដូនមួយនោះគេនៅគេរកអត់បាន ខ្មោចឃឿនគេឲ្យរោងនៅតូបគេគេឲ្យឃើញខ្ញុំអត់ គេនៅទៅបានតូបនោះឯងនៅដេកតូបធ្វើប៉ុននេះឯងបាំងស្លឹក បានតូបនោះឯងដេក ដេកទៅបានដល់ខែប្រាំងចុះទៅរកទៀតត្រីបានឆ្នាំនោះ ចុះទៅទៀតចោលតូបមកវិញគេរើតូបយកអស់រលីង ដែលខ្យល់វារលំអីទៅណាទៅអត់មានអីដេកទេ ដល់មកម្តងទៀតបានតែកន្ទេលស្លឹកចេកមួយកៅស៊ូ៣ ម៉ែតបាំងក្រាលកន្ទេលដេកនៅដី បានជាមិននៅនេះ មកនៅទៅចេះតែធ្វើនំធ្វើអីទៅបានធ្វើតូបនៅ ធ្វើដីក្រពើរហូតមកទៅក៏ បានប្រាក់អាធ្វើដីក្រពើធ្វើនំទៀតទៅធ្វើនំក្រូចទៅចេកចៀនទៅ បានរហូតមកដល់សព្វថ្ងៃនេះក៏ កូនធំគ្រាន់ទៅកាលនោះកូននៅតូចៗ កូន៦នាក់ ដល់ពេលធ្វើតូបមិនទាន់បានធ្វើតូចធំនៅផងប្តីស្លាប់ ស្លាប់នៅពេទ្យខេត្ត ខ្ញុំវង្វេងទៅស្លាប់ទៅអត់បានយកមកផ្ទះទេកប់នៅពេទ្យព្រោះខ្ញុំវង្វេងអត់ដឹងអីទេ ភួយ១ មុង១ ទទូរឡើងជិតអត់ឲ្យឃើញគ្រែប្តីទេ ស្រែកយំអត់មានទឹកភ្នែកទេ ទៅថាកូនមីរីមីធំវាចាំផ្នូរឪវា ទៅកប់ថាដល់កូនធំអស់ហើយទៅគាស់ឆ្អឹងយកមកធ្វើបុណ្យ អ៊ុំគេមកពីស្វាយ២នាក់ផងទៅកាប់ដាច់ទុយ័រពេទ្យឡើងខ្ចាយព្រាត់រកអត់ឃើញផង អត់ឃើញខ្មោចអត់ឃើញឆ្អឹង មកវិញកូនអាមួយនោះទៅរើសត្រី មីធំ២នោះធ្វើនំលក់រហូតដល់ពេលខ្ញុំឈឺ ឈឺខ្ញុំទៅស្រុក ព្រឹកមិញខ្ញុំទៅស្រុក ឈឺទៅមីប្អូននោះគេឲ្យបាយឲ្យទឹកស៊ីរួចកូនគេទៅយកមកវិញ គេយកមកវិញ អាចៅនៅនេះ៣នោះម៉ែវាអត់នៅម៉ែវាទៅធ្វើការកម្មករគេអស់ ប្តីលែងកូនមីបងណា ប្តីគេលែងកូននោះយកមកទុកនៅខ្ញុំចិញ្ចឹមចៅសព្វថ្ងៃ។

ក៖ ចុះអ៊ុំមានបងប្អូនប៉ុន្មាននាក់ដែរអ៊ុំ?

ខ៖ ខ្ញុំមានបងប្អូនច្រើនណាសនៅនេះតែខ្ញុំនៅស្រុកប៉ុនងាប់អស់ ហើយបងខ្ញុំមួយរយៈទៀតកាលខែមាឃ ឡាននិងមូ៉តូបុកងាប់ទាំង៣នាក់ទាំងបងថ្លៃ ទាំងបងបង្កើត ទាំងក្មួយកំលោះបុកងាប់ខាងកើតអង្ក្រងបងស្រីនៅតែខ្ញុំ ងាប់ទាំង៣ដែលទៅអត់ទាន់គេទៅដល់ឃើញក្តារមូឈូស ៣ដាក់តំរៀបគ្នាមានអង្គការគេជួយ ឡាននោះចាប់អត់បានទេ ហើយបងប្រុស ប្អូនប្រុសផ្សេងទៀតងាប់អស់ហើយសព្វថ្ងៃខ្ញុំនៅតែ៥នាក់ទេ បងប្រុសប៉ុល ពតយកទៅសម្លាប់១ បងប្រុស១ទៀតឈឺងាប់ ប្អូនប្រុសមួយទៀតឈឺងាប់ ប្អូនប្រុស១ទៀតងាប់នៅថៃ លឺតែគេថាអត់បានឃើញទេ នៅកន្លែងថៃលឺថាព្រឹកឡើងគេចេញធ្វើការគ្រប់គ្នាដល់ថៅកែគេទៅឃើញទ្វារនោះជាប់សោរធាក់ទ្វារទំលាយ ទៅអត់ទាន់ងាប់ទៅកំពង់បែកពពុះមាត់ អានោះអាបន្ទាប់ពីខ្ញុំ ខ្ញុំកំសត់ណាស់លោកគ្រូ

អើយ។

ក៖ ចុះអ៊ុំជាកូនទីប៉ុន្មានដែរអ៊ុំ?

ខ៖ ខ្ញុំកូនទី៥។

ក៖ ទាំងអ្នកស្លាប់ ទាំងអ្នករស់ប៉ុន្មាននាក់ដែរអ៊ុំ?

ខ៖ ១២នាក់។

ក៖ ចុះអ៊ុំអាចប្រាប់ឈ្មោះទាំងអស់របស់អ៊ុំបានទេតាំងពីបងគេរហូតមកដល់ក្រោយគេណាអ៊ុំ?

ខ៖ បងទី១ឈ្មោះចក់ បងដែលឡានបុកនេះឈ្មោះបងសួន បងទី៣ឈ្មោះហ៊ីង ទី៤ខ្ញុំ ទី៥អាឆង ទី៦សារ៉ង ទី៧សារ៉េវ ទី៨ការី ទី៩ក្រេ បងដែលងាប់ងាប់២នោះ ឈ្មោះឈិតមួយ ឈ្មោះឆាន់មួយ ប្រុស៣ ស្រី៦ ៧។

ក៖ អញ្ចឹងអ៊ុំអាចប្រាប់បន្តិចបានទេថាកាលពីនៅក្មេង អ៊ុំធ្វើអ្វីខ្លះដែរជាមួយបងប្អូន?

ខ៖ ជាមួយបងប្អូនខ្ញុំឃ្វាលក្របី រកអុស ដាំបាយ កិនអង្ករយើងកិនត្បាលអាស្រូវកិនទៅអត់ទាន់មានម៉ាស៊ីន ហើយក៏សម័យអាពតក៏ខ្ញុំតស៊ូចំណាប់ដែរបើមិនតស៊ូគេសម្លាប់ចោល គេឲ្យទៅជីកក្តួចនៅឯស្រយ៉ង់ កោះកេរ ឆ្លងទឹកស្ទឹងនោះឯងទៅយើងគោកទេ ពុងតែរៀបរទេះចងពងចងអីដាក់សម្ភារៈទៅ បបរដើមចេកចុងអង្ករលាយដើមចេក ដល់ពេលរៀបចងរទេះរៀបអីរួចគេហៅខ្ញុំឲ្យខ្ញុំនោះមិនបានជាធ្វើធំអីគេទេ គេអ្នកមេដូចចេះទៅក៏ប្រើស្ពានកាប៊ីនខាងណេះមួយ អាកាមួយ ដួនគេពាក់ដួន ដល់ជាន់ទើបជាន់គេអំរែករទេះទៅវាធ្ងន់មួយចំហៀងក៏ប៉ះក្រឡាប់ ខ្ញុំលង់ទឹកគេឯងគេស្ទះឡើងអស់យូរ ដល់ទាល់តែពូអីុមឃើញដូចសក់រប៉ាយៗចុះវាជក់និងដួនវាចេះតែទៅតាមទឹកហូរ ទឹកវាឡើងស្រឹមៗកុំអីងាប់ឯនោះឯង កុំបានពូអីុមណឹងគាត់ឃើញដូចស្រុកប្រុយៗវើកៗគាត់ទៅចាប់ទាញសក់ ខ្ញុំអោបគាត់ជាប់ ប៉ុន្តែកាំភ្លើងស្អីធ្លាក់អស់ហើយរដូវទៅកួចទឹកហូរ ខ្ញុំកាលនោះខ្ញុំនឹកឃើញថាខ្ជិលខ្លាចងាប់គេបាញ់ចោលក៏ងាប់ គេម្រាយដល់ករ គេចុយម្រាយយកអញមកឲ្យងាប់ ចុះខ្ញុំអត់ចេះហែលទឹកទេអត់ចេះហែលទឹកដល់សព្វថ្ងៃ ជេរទៅគាត់សើចនោះឯងដូចថាខ្ញុំតូចជាងគេណាឲ្យកាន់អីៗ សាក់កាដូរសាក់អីគាត់ ថាឆ្លងទៅមុនទៅមិត្តរ៉ៃអើយគាត់ក៏គាត់ទៅ គាត់អ្នករកនោះហើយអាអ្នកចេះ  
ហែលទឹកក៏គេហែលរក រកម៉េចឃើញទឹកវាហូរខ្លាំងវាកួច បានគេចងអាទេះអាអីមួយសារទៀតឆ្លងទៅមួយសារទៀត អត់ហ៊ានឆ្លង កាប់ដើមឈើខាងណុះព្រោះស្ទឹងនោះវាធំដែរ ប្រហែលពីនេះទៅថ្នល់នោះទៅផ្ទះនោះ វាកាប់ដើមឈើពីខាងណោះកាប់ដើមឈើពីខាងនេះមហាជន កាប់ទល់គ្នាមក៤អាដើមតូចៗប៉ុនៗសសរ គេយកអាវល្លិ៍អន្ទុងនោះបានគេចងបោះបង្គោលចង ចេះទៅគេឲ្យយើងដើរកាន់ខ្សែណឹងឆ្លង អត់ហា៊នឆ្លងទៀត ទឹកវាហូរខ្លាំងគោអីណឹងរសាត់អស់ នឹកឃើញទៅខ្ញុំយំផងស្រែកផងថាអត់បានឃើញមុខម៉ែមុខឪទេសម័យអាពត។

ក៖ ចុះកាលនៅសម័យប៉ុល ពតណឹងអ៊ុំនៅស្រុកណាដែរអ៊ុំ៊?

ខ៖ នៅស្រុកភ្នំដីណឹងឯង អត់ជម្លៀសទេ។

ក៖ ចុះកាលណឹងអ៊ុំធ្វើការងារអីខ្លះដែរ? គេឲ្យធ្វើការងារអីខ្លះដែរ?

ខ៖ មកវិញខ្ញុំមកផ្ទះ មកផ្ទះដល់ខែច្រូត ច្រូត ខែស្ទូង ស្ទូង ដកសំណាបគេដាក់ផ្លូនឲ្យយើង៥ផ្លូនធ្វើបានមួយថ្ងៃរួចមួយថ្ងៃ បើអ្នកធ្វើមិនបានដកគ្នាវាល់តែល្ងាចភក់ ប៉ន្តែខ្ញុំ៥ផ្លូនឲ្យតែមាន់រង៉ាវចុះទៅហើយ ដូចថា២នាក់បងប្អូន មីប្អូនវាបើកទ្វារខាងណោះខ្ញុំបើកទ្វារខាងនេះខ្លាចគេដកអស់ តែម៉ោង ៤ ម៉ោង៣អីក្រោកហើយ។

ក៖ ចឹងមានន័យថាបើសិនជាគេដាក់ឲ្យ៥ផ្លូន យើងធ្វើអស់៥ផ្លូនណឹង ឧទាហរណ៍យើងធ្វើពីម៉ោង៤ ដល់ម៉ោង១១ថ្ងៃចុះយើងធ្វើអស់ យើងអាចឈប់សម្រាកបាន?

ខ៖ ចាស។

ក៖ ចឹងពេលថ្ងៃទៅណាទៅៗ?

ខ៖ ទៅណាទៅៗ ដេកៗទៅ ។

ក៖ ឲ្យតែយើងធ្វើហើយ។

ខ៖ សីុបានសហករណ៍។

ក៖ ហើយយើងធ្វើហើយគេឲ្យឈប់បណ្តោយ?

ខ៖ ចាស ស្អែកឡើងវាគិតមួយថ្ងៃទៅទៀត។

ក៖ ចុះការហូបចុកនៅសម័យប៉ុល ពតយ៉ាងម៉េចដែរ?

ខ៖ អូ! អត់ឃ្លានណាស់លោកគ្រួ ខ្ញុំទៅនៅចល័តនៅផ្លូវទៅឃ្លាំងគេហៅទំនប់តាបាវ ម៉ោង៦វ៉ៃជួង ចេញយកអង្រែកអាណាអ្នកកាប់គេចប អាណាអ្នករែកលើបង្គី ម៉ោង១១ឡើ់ងមកបបរលាយគ្រាប់ពោត ដួសអាវែកត្រឡោកយើងដាក់ក្រវ៉ែលឲ្យគេដាក់ មានគ្រប់អង្គរច្រើនណាស់ប្រហែលជា១០គ្រាប់ ហើយសម្លរម្ជូត្រកួនអត់អំបិលទៀត ស៊ីរួចម៉ោង១១ ម៉ោង១គេវ៉ៃជួងទៅទៀតទាល់ម៉ោង៥ឡើងមកងូតទឹកងូតអីរួចគេវ៉ៃជួងយកបបរយកការម៉ែលទៅឲ្យគេដួសដាក់ សម្លរម្ជូត្រកួនទៀត ត្រកួនព្រឹក ត្រកួនល្ងាចឲ្យតែមានជាតិតអំបិលអត់ទាន់មានត្រីទេ នាំគ្នាស៊ីរួចនោះហើយមិនថាមិនងងុយដេកសោះ ស៊ីរួចអីរួចតិចគេវ៉ៃជួងទៀត ម៉ោង៦ងងឹតវ៉ៃជួងទៅរែកម៉ោង១២ឈប់ ម៉ោង១២យប់ណា មកដល់នាំគ្នាអុជចង្ក្រៀនក្នុងមុងធ្វើអង្រឹង ធ្វើអង្រឹង អង្រឹងកំប៉ោក ដល់ពេលគេដាកស្ងាត់អស់ហើយនៅម្នាក់ស្រីៗនៅមុងជុំគ្នានាំគ្នាដេកទៅ ម៉ោង៤គេវ៉ៃជួងទៀតទៅទៀតអត់មានអីទ្រាប់បាតមួយគ្រាប់ទេ ចេះរស់ដែរ ហើយខ្ញុំទៅដល់ទំនប់កាបាល  
ណឹងខ្ញុំឈឺ ឈឺដូចជំងឺស្រឺតចឹងឯងប្អូនធ្វើពេទ្យមីប្អូនទី៦ ទី៧ វាឡើងពីជើងស្រឹបៗគេឲ្យដេកដីដីតាមថ្នល់ណាប៉ុន្តែយើងមានកន្ទេលខ្លួនយើងទៅដេកដីទៅ ខាងនោះដេកទល់ជើងយើងដេកចេះទល់ជើងគ្នាមករោងវែងទៅគេធ្វើដំបូលបាំងអាដើមថ្វាងយើង គេចងតែបង្កង់ៗទៅគេត្រួដើមថ្វាងមកគេដាក់គ្រប ដល់ពេលខ្ញុំគ្រុន គ្រុនទៅវាឡើងពីជើងស្រឹបៗៗឡើង ឡើងខ្ញុំហៅប្អូនខ្ញុំមីមួយធ្វើពេទ្យណឹងឯង ពេទ្យនោះមានអីមានតែអាដើម អាដបទឹកក្រូចយើងអាយីតាគេថាយកទៅចាក់ បើមិនយកទៅចាក់ដឹកទៅចោលវត្តដូនច័ន្ទណឹងនៅដំដែក ហើយខ្ញុំថាហើយបបរគេបបរកាលនោះខែកក្តិតអង្ករស្រូវស្រីនាងអុកយើងគេមិនបបរ បបរឲ្យអ្នកជំងឺគេអត់ដួសឲ្យដោយគ្រាប់អង្ករឲ្យយើងទេ គេដួសយកតែទឹកដូចទឹកបាយគេយកមកឲ្យស៊ីចុះគ្រុនសីុម៉េចកើត ទៅគេថាដាក់អាត្រាក់ទៅវត្តដូនច័ន្ទទៅ ទៅខ្ញុំថាឆ្លើយនិងប្រធានគេខ្ញុំថាខ្ញុំអត់ទៅទេ បើខ្ញុំងាប់ឲ្យងាប់នេះចុះឲ្យប្អូនខ្ញុំដឹកខ្ញុំទៅឲ្យម៉ែឪ ទៅគេថាឲ្យតមាត់ជាមួយគេ គេកាំបិតផាងគេណា គេទាញនៅអត់ស្គាល់អានេះអាញ៉ែវ អាញ៉ែវខ្វាក់ភ្នែកអានេះដូចយួនចឹងគេដាក់ ទៅពេទ្យក៏អត់បើមិនទៅកាប់ណា ឈឺផងតខ្ជិលខ្លាចងាប់ ទេថាកាប់ៗទៅខ្មោចខ្ញុំធ្វើអីខុស ខ្ញុំអត់បានរត់ទៅផ្ទះឬក៏ខ្ញុំអត់បានលួចអីគេទេម្ចាស់ផ្ទះក្តិចខ្ញុំឡើងសុះថាកុំឲ្យតជាមួយគេ កុំឲ្យតឯណាបើនិយាយរួចហើយ ហើយថាព្រមានខ្ញុំថាធ្វើការនៅនេះរត់ទៅណាខ្ញុំអត់បានរត់ទេឈ្មោះផ្សេងទេអ្នករត់ រត់ទៅផ្ទះនៅចល័តស្រុកខ្ញុំអត់បានរត់ច្រឡំមនុស្សក៏គេប្រមាថសព្វគ្រប់ខ្ញុំតាមាត់ទៅទាល់ប្អូនខ្ញុំមកដល់វា ច្របាច់អាដែលវាឡើងស្រឺតៗមកឡើងពីបាតជើងមកត្រជាក់ស្រឹប ក្មួយមួយធ្វើពេទ្យហើយប្អូនបង្កើតមួយ ដល់វាច្របាច់ចេះទៅវាដុតថ្មដុតអីមកដាក់ បានបាត់ឡើងស្រឺតៗចុះកាលនោះមានអី ពេលយើងទៅរែកដីសោរគេដាំអាទឹកភុយៗ២ណា គេដាក់ខាងយុវជនមួយខាងនារីមួយគេដាក់អាត្រនិចសត្រនិចក្រហមយើងនោះ។

ក៖ អីគេអ៊ុំ?

ខ៖ គេហៅត្រនិចសត្រនិចក្រហមគេដាក់ដាំទឹកដាំទឹកក្តៅឲ្យយើងផឹកណា ស្រេកទឹកទៅផឹកទឹកណឹងឯងទៅបើឈឺបត់ជើងតូចអីចេះក៏នាំគ្នាដើរ២ ៣នាក់ដើរៗទៅអៀបព្រៃនោះ បេះអាសណ្តែកខ្មោចបានប្រមូលស្លឹករាំងឲ្យបានមួយដុបចេះមកកេសដែកកេសមហាជនទៅដាក់អាសណ្តែកខ្មោចគេហៅសណ្តែកខ្មោច អានោះយើងស៊ីច្រើនក្អួត តែចេះតែស៊ីទៅឲ្យតែបានផឹកទឹកចូលកន្លះកែវអីទៅ កំសត់ណាស់ទើបនោះឯងមក២នាក់ខ្មោចកាអាន ស្លៀកខោខ្លីហើយលាត់សារ៉ុងត្រឹមនេះៗ ដើរ ដើរពីចុងដូនតីមកគេហៅទំនប់កាបើយឃ្លាំងណា ដើរហួសអាកន្លែងយើងរែកដីទំនប់នោះទៀត ដើរនាំគ្នាកាន់ដំបងមួយកាន់ដៃគ្នាម្ខាងបើឃើញអីឃើញឆ្កែឃើញអីយ៉ាងក៏ដាច់ចិត្តថានាំគ្នាវ៉ៃហើយរត់ ខ្មោចមនុស្សម្នាអីកាលនោះមានចេះខ្លាចអីដែលឃ្លាន នាំគ្នាមក មកដល់ម៉ែគាត់បាយសល់គាត់នៅសហករណ៍ គាត់ហាល ហាលបានគាត់បុក បុកបានគាត់លីង លីងទៅស្ករបងខ្ញុំឡើងត្នោត យកមកកូរធ្វើពូតធ្វើបាយក្រៀមប៉ុនៗនេះបានមួយកូនថង់ប៉ុននេះទៅក៏អុជចង្ក្រៀនគាស់ដំឡូង គាស់សាគូរបារាំងសាគូរសស្ងោរបាននាំគ្នាទៅវិញ  
កណ្តាលយប់ ទៅចែកប្អូនស៊ីមីប្អូនមួយនៅធ្វើពេទ្យនិងចល័តណឹងឯងអាប្អូនអាដែលងាប់ឈ្មោះឆាន់នោះនៅនោះដែរ បានទៅផ្អៀងមើលលិចកើតមើលតែប្រធានគេរៀងទៅឆ្ងាយក៏យកឲ្យប្អូនម្នាក់តិចៗ ហើយបើបានអំបុកម៉ែគាត់ដាក់អំបុកទុកឲ្យបានទៅអត់ហា៊នស៊ីជុំចំណោមគេអ្នកមេៗទេ ដូចយើងគេនៅជិតដិតគ្នាគេ គេបានអីគេចែកយើងយើងបានអីក៏ចែកគេ ដាក់ហោប៉ាវ អំបុកដាក់ហោប៉ាវ ដាក់ហោប៉ាវទៅដើរពេលលីចបទៅកាប់ដីក៏មើលលិចកើតបើគ្នាឯងក៏អកមួយអកទៅដើរទៅទៀតឲ្យមានកម្លាំង រហូតដល់ពេលស្រុកដាច់ខ្ញុំមកផ្ទះ ស្រាប់តែមកផ្ទះវិញសហករណ៍គេបែកអស់ហើយ  
នោះម្តាយខ្ញុំព័ទ្ធព្រៃគេតាមចាប់បានគេយកទៅដាក់គុកដំដែក ម្តាយខ្ញុំខូចអាយុ៦៨ឆ្នាំ  
មកបងមួយព័ទ្ធព្រៃបងទី៣ ព័ទ្ធព្រៃទៅគេនៅជាមួយព័ទ្ធឪមីមិញឪលីង ដល់ម៉ែដែលគាត់ចាស់ មានដើរទៅណារួចទៅត្រង់ណាកូននិងក្មួយអោបករដែលគេដេញបាញ់   
អោបករទៅនៅនិងដុបព្រៃដាច់បាយដាច់ទឹកដោយសាកូនម៉ែខ្ញុំ មីប្អូនខ្ញុំមីមួយ វាឆោតចឹងបានគេថាក្មេងឆោតបានក្រមារថ្មី ក្រមារនោះបងយកមកឲ្យមែនណឹងឯងក្រមារត្បាញណា ទៅដល់ពេលគេធ្វើមេទិញនៅវត្តខ្សាច់ឲ្យវាធ្វើទៅប្រជុំដូចពួកខ្ញុំនៅផ្ទះធ្វើដាំស្ពៃ ដាំអីៗទៅណាវាធំគ្រាន់ហើយ ទៅដល់ថាអ្នកដែលនៅជាមួយណឹងសហករណ៍ជាមួយគ្នាថាមីនេះបានកន្សែងថ្មីហង ហឺបងខ្ញុំយកមកឲ្យម៉ែខ្ញុំប៉ុណ្ណេះឯងសោះគេមកចាប់ម៉ែខ្ញុំយកទៅដាក់គុកដំដែកថាដើមដំឡូងប៉ុនៗនេះវាយម៉ែខ្ញុំ បាក់ដើមពេលស៊ីខ្ញុំយកសំពត់ចងក្បិនទៅឲ្យគាត់មួយបាយមួយការម៉ែល ធ្វើអាស្មាទោសអាសត្វទានោះឯងធ្វើសាច់ផាត់យកទៅឲ្យអត់បានដល់ម្តាយពួកអ្នកយាយស៊ីអស់ ដល់ពេលម៉ែវេទនាពេកបងនោះឯងដែលគេហៅថាចោព្រៃកាលនោះអ្នកព័ទ្ធព្រៃណា គេទៅគ្នា៤ ១០ ២០នាក់ ៥០នាក់ គេទៅធាក់គុកយកម៉ែ ធាក់បានយកម៉ែទៅដល់ព្រៃស្អាក ម៉ែហើមជើង  
ប៉ុនៗណាណី ដល់ទៅដល់ព្រៃស្អាកណឹងឯងគេគេអ្នកជើងជាគេក្មេងៗគេរត់ទៅរត់ចូលថៃ ដល់ប៉ះខ្សែត្រៀមគេគេបាញ់រត់ថយក្រោមមកវិញ ចេញពីព្រៃស្អាកមកមិនដឹងព្រៃស្អាកនៅឯណាទេលឺតែគេថា ចេញមកវិញបងខ្ញុំអោបករយកម៉ែឲ្យមកផ្ទះទៅបើម៉ែគាត់អស់អាយុម៉េចម៉ាឲ្យគាត់ខូចនៅផ្ទះទៅម៉ែចាស់ហើយ ប៉ុណ្ណោះឯងអត់ហ៊ានទុកម៉ែនៅផ្ទះទេខ្ញុំឪខ្ញុំកាលនោះឪគាត់នៅកម្លាំងណា ដាំបាយធ្វើសាច់ផាត់សត្វទានោះឯងទៅ អូរនោះវាមិនធំប៉ុន្មានទេប្រហែលពីនេះទៅបង្អួច ក្របីអាធំខ្លួនឯងដាក់ខាងណេះជិះលើខ្នងក្របី ចំលងម៉ែឲ្យផុតអូរណឹងទៅទៅឲ្យម៉ែជិះក្របីទៅឆ្ងាយពីផ្ទះមានគោកដូចថាគោកអ្នកតាគោកអីឆ្ងាយណាស់សម្រាកនៅណឹងសិនដើរអត់រួចហើមជើងដល់ពេលឪគាត់ខ្ញុំអត់បានទៅទេគ្រាន់តែចម្លងម៉ែផុតអូរទៅខ្ញុំមកផ្ទះវិញឪគាត់ទៅពីរនាក់ប្តីប្រពន្ធគាត់ឪគាត់ដើរដឹកក្របីម៉ែជិះលើខ្នងក្របី ទៅយកទៅផ្ទះអ៊ុំខ្ញុំនៅកន្ទាំង ទៅដល់នោះក៏គេភ័យភិតដែរខ្លាចអានោះឯងគេរកឃើញ គេដេរអាធាងចេកធ្វើដូចយើងនេះឆ្ពុងចឹងណាដាក់គ្របឲ្យម៉ែនៅគៀនចង្ក្រានបាយ ដល់គេគេខ្លាចដែរអត់ហ៊ាននៅមីបងជីដូនមួយខ្ញុំនោះឯងនាំម៉ែដើរទៅចេះដើទៅផ្ទះបងខ្ញុំដែលថាឡានបុកងាប់កាលខែមាឃនេះណាបងបង្កើតណា ម៉ែដើរទៅដល់ក៏ម៉ែនៅលើផ្ទះគេដាំបាយដាំទឹកឲ្យម៉ែហូបរួចក៏គេទៅជំរាបប្រាប់សហករណ៍ ថាបងអើយណែម៉ែខ្ញុំមកផ្ទះខ្ញុំអឺថាគាត់នៅនោះហើយចុះ ទៅគេនាំយកគ្នាទៅគេចាប់ចងបានគេច្រកបាវម៉ែខ្ញុំណា គេច្រកបាវគេចងមាត់គេយកទៅទម្លាក់និងស្រះខាងជើងស្វាយធំណាគេហៅត្រង់ណឹងអី ហៅភូមិអំពិលបាក់អរថ្នល់បាក់ស្អីគេទេខាងលើស្វាយធំនោះ ដាក់នោះឯងទៅថាក្មេងតូចៗជាងឯងគេលើកាំភ្លើងមិនផុតពីដីវាអត់ស្រាយមាត់បាវទេ វាទម្លាក់ក្តុងទៅម៉ែគាត់ចេះហែលទឹក  
ដល់ពេលហែលណឹងទៅគេមេគេទៅដល់គេហៅមកវិញស្រង់គាត់មកវិញមក បានស្រង់មកវិញគេយកមកដាក់សន្តិសុខវត្តបាគង ខ្ញុំអត់ដឹងទេអត់ដឹងថាម៉ែពិបាកដល់យ៉ាងនោះទេស្មានតែនៅផ្ទះបងស្រួលបួលហើយ ទៅរាយការណ៍ប្រាប់សហករណ៍គេគេថាយាយនេះឯងចោរព្រៃគេមិនចាប់ទៅដាក់ ដាក់នៅនោះឯងខ្ញុំបានដេញតាមខ្សែ  
រយៈគេប្រាប់ដឹងថាម៉ែនៅវត្តបាគងសន្តិសុខវត្តបាគង ដាំបាយកញ្ចប់ទៅក្មេងៗដូចគ្នាស្រីៗជិះកង់ឌុបគ្នាយកបាយទៅឲ្យម៉ែទៅដល់ម៉ែគេដាក់ខ្នោះជើង ដាក់ខ្នោះជើងនៅនោះបានប៉ុន្មានថ្ងៃបានគេបញ្ចូនទៅគុកដំដែកទៀតនៅកន្លែងដដែលដែលធាក់យក ថាទៅលើកនេះម្តងទៀតថាវ៉ៃដល់ករ ថាម៉ែអោនគេចយកតែក្បាលទេដើមដំឡូងយើងអាដំលូងបារាំង ដាក់ប៉ាំងបឹតៗៗ ទាល់តែម្តងទៀតពួកចោរព្រៃទៅយកបានម្តងទៀត បងខ្ញុំបង្កើតកូនគាត់នោះឯងឪពុកមារអីដែលគេព័ទ្ធព្រៃមានរឿងមានរ៉ាវអីគេនៅជុំគ្នាជាកងជាក្រុម ទៅទាល់តែយកទៅដាក់ម្តងទៀតថាអត់រស់ទេម៉ែខ្ញុំសង្ឃឹមអត់រស់ទេច្បាស់ជាងាប់នៅកន្លែងគុកហើយ គេថាកាប់ត្រធាងខែត្របានប៉ុនៗនេះបានទូលយកទៅទម្លាក់អន្លុងគេធ្វើ់ជីនោះដល់ពេលទាល់តែស្រុកដាច់បានបងខ្ញុំបង្អោបករម៉ែខ្ញុំយកមកផ្ទះ ម៉ែខូចនៅផ្ទះតើ តាមគាត់កំសត់ដល់គាត់មកនៅផ្ទះហើយគាត់ជរាពិការ គ្រុនទៅក្អកទៅ ស្គមគាត់ឈឺម្តងចេះយើងមើលលេបថ្នាំលេបអីជាគ្រាន់ទៅក៏គាត់នៅផ្ទះដាំសាគូរដាំជីដាំអីទៅណាដាំបាយចាំកូន ខ្ញុំអត់ទាន់បានប្តីទេកាលនោះនៅជុំគ្នា ខ្ញុំបានប្តី៧៩ហើយចុះ។

ក៖ ចុះម្តាយរបស់អ៊ុំមានឈ្មោះអ្វីដែរអ៊ុំ?

ខ៖ ឈ្មោះនៅ រិច។

ក៖ ចុះឪពុកវិញមានឈ្មោះអ្វីដែរអ៊ុំ?

ខ៖ ឈ្មោះបិុច ឆាត់។

ក៖ ចុះពួកគាត់ណឹងមានស្រុកកំណើតនៅឯណាដែរអ៊ុំ?

ខ៖ ស្រុកកំណើតនៅនោះឯងភ្នំដី។

ក៖ ចុះពួកគាត់ជាមនុស្សកាចឬស្លូតដែរអ៊ុំឪពុកម្តាយអ៊ុំ?

ខ៖ បើឪពុកស្លូតទេបើម្តាយកាច។

ក៖ កាចបែបណាដែរអ៊ុំ?

ខ៖ កាចជេរកូនជេរចៅដែលកូនច្រើនណាបើគាត់មិនដែលសូវវ៉ៃទេគាត់ជេរតែអាណា ទៅឃ្វាលក្របីគោ គោស៊ីស្រូវគេម្ចាស់គេមកប្រាប់ម៉ែឪណាហើយក៏គាត់ជេរទៅណា។

ក៖ ចុះឪពុកម្តាយអ៊ុំប្រកបមុខរបរអ្វីដែរអ៊ុំដើម្បីចិញ្ចឹមកូនចៅ?

ខ៖ ធ្វើស្រៃ ពេលខែអត់នេះមិញគាត់ដូចថាគាត់មានផ្លែត្នោត វេចអន្សមចេកវេចអន្សមផ្អាវទៅគាត់រែកទៅកំពង់ទៅដូរត្រី ដូរត្រីបានមកយកត្រីនោះដូរស្រូវអង្ករស៊ីចុះគ្នាច្រើន ស្រូវមួយឆ្នាំៗហូបមិនគ្រប់ទេ ចុះបើទៅយកប្រាប់ចិន១០០ចេះ ៣ថាំង ៣ថាំងវា៦កញ្ជឺរ

បើយករបស់គេតែ៤០០ ៥០០ មករទេះពេលរួចស្រូវរួចចេះដាក់មួយបំណុកជាមួយម៉ែ រទេះចិនចូល៣ គេវ៉ល់និងអាតៅក្តារគេអស់ស្រូវក៏ម៉ែអើយកូនច្រើនអតឲ្យកូនស៊ីក៏យំទៅណា ប៉ុនកាលដែលអត់ស៊ីនោះទៅយករបស់គេដែរ ៥០០ប៉ុន្មាន ១៥ថាំង មួយរទេះទារណឹងឯពេញប្រៀបស្រូវរួចអត់មានសង្កៀបតិចសោះ។

ក៖ ចុះអ៊ុំចាំឈ្មោះយាយតាខាងឪពុកបានទេអ៊ុំ?

ខ៖ ចាំ។

ក៖ ឈ្មោះអ្វីដែរអ៊ុំ?

ខ៖ តាស៊ូ យាយអ៊ូ។

ក៖ ចុះខាងម្តាយវិញ?

ខ៖ ខាងម្តាយតាឃុត យាយនៅ។

ក៖ ពួកគាត់ក៏មានស្រុកកំណើតនៅឯ?

ខ៖ ស្រុកគាត់នៅឆ្ងាយណាស់។

ក៖ នៅឯណាដែរអ៊ុំ?

ខ៖ នៅខេត្តកណ្តាល ព្រែកព្នៅឯណាទេ យាយចេះតែរសាត់មក។

ក៖ ចុះអ៊ុំដឹងម៉េចបានគាត់រសាត់មកដល់សៀមរាបទេ?

ខ៖ គាត់មកតាមម្តាយគាត់ មកតាមម្តាយបង្កើតគាត់មកបានប្តីនៅឯសួងនៅខាងត្បួងភូមិខ្ញុំ។

ក៖ ចុះអ៊ុំចាំសាច់រឿងអ្វីខ្លះទាក់ទងនិងយាយ? មានអនុស្សាវរីយ៍អ្វីខ្លះជាមួយយាយតាកាលពីក្មេង?

ខ៖ ខ្ញុំពីក្មេងខ្ញុំទៅនៅជាមួយតាយាយ តាយាយខាងឪ រែកទឹកឲ្យគាត់ដាំទឹកតែឲ្យគាត់ទៅ រត់លេង។

ក៖ ចុះកាលពីក្មេងណឹងអ៊ុំបានទៅរៀនទេអ៊ុំ?

ខ៖ ខ្ញុំទៅរៀនបាន២ឆ្នាំ រៀនថ្នាក់ទី១២ រៀនថ្នាក់ទី១១គ្រូរត់ចូលសៀមរាបអស់។

ក៖ ចុះកាលអ៊ុំរៀនណឹងរៀននៅសាលាណាដែរអ៊ុំ៊

ខ៖ រៀនបឋមសិក្សាសាលាញឹកឈឿម គ្រូសង្គ្រាជគាត់កសាងសាលានៅឯភូមិណឹង  
ឯង។

ក៖ នៅវត្តមែនអ៊ុំ?

ខ៖ អត់ទេនៅនឹងភូមិលោកគ្រូឈឿមនោះលោកទៅកសាឲ្យកូនឲ្យកូនចៅរៀន។

ក៖ ចុះអ៊ុំចេះអាន និងចេះសរសេរអក្សរខ្មែរទេចឹងអ៊ុំ?

ខ៖ សព្វថ្ងៃចង់ភ្លេចអស់ទៅហើយរៀនបានតែ២ឆ្នាំថ្នាក់ទី១២មួយឆ្នាំឡើងថ្នាក់ទី១១គ្រូរត់ចូលសៀមរាបអស់ រៀនមិនរៀនដូចគេសព្វថ្ងៃផងរៀនព្រឹករៀនល្ងាច ប៉ុនខ្ញុំអានសៀវភៅអីដាច់ខ្លះៗពីភ្នែកភ្លឺមិញបើសព្វថ្ងៃតូចចេះជាប់គ្នាអស់ហើយ។

ក៖ ចុះអ៊ុំមានបងប្អូនឬក៏សាច់ញាតិដែលរស់នៅក្រៅប្រទេសអត់អ៊ុំ?

ខ៖ អត់។

ក៖ ចុះស្វាមីរបស់អ៊ុំមានឈ្មោះអ្វីដែរអ៊ុំ?

ខ៖ ឈ្មោះសាម នេ។

ក៖ ចុះអ៊ុំមានអាពាហ៍ពិពាហ៍ជាមួយស្វាមីណឹងនៅឆ្នាំណាដែរអ៊ុំ?

ខ៖ ឆ្នាំ៧៩។

ក៖ អ៊ុំរៀបណឹងប៉ុល ពតរៀបឲ្យឬក៏ម៉េចដែរអ៊ុំ?

ខ៖ រៀបខ្លួនឯង រៀបបិទទ្វារ រៀបលាក់ខ្លាចគេចាប់ ៧៩នោះមិនទាន់ស្រួលទេដែលយួនចូលមក ខ្ញុំរៀបខ្ញុំអាយុ២៧ហើយប្តីខ្ញុំ២៦ ខ្ញុំ២៧។

ក៖ ចុះហេតុអីក៏ស្គាល់គ្នាជាមួយស្វាមីដែរ?

ខ៖ ប្តីខ្ញុំមក មកឯស្រុកខ្ញុំស្គាល់តាមគេឯងមកដល់ទៅផ្ទះខ្ញុំទៅដូចថាមានឪម៉ែបងប្អូននេះទៅក៏ទៅអង្គុយលេងអីទៅ ស្គាល់គ្នាគេប្រាប់ម៉ែឪបងប្អូនគេមក មិនមានភ្ញៀវអីទេគ្រាន់តែមានតែអាចារ្យណឹងតាយាយឧបកិច្ចទៅក្រាបសំពះមិនបានធ្វើអធឹកអធម។

ក៖ ចុះអ៊ុំកាលណឹងហេតុអីក៏ស្រលាញ់គ្នាជាមួយគាត់ដែរអ៊ុំ? ហេតុអីក៏ជ្រើសរើសរៀបការជាមួយគាត់ដែរ?

ខ៖ ខ្ញុំអត់ស្រលាញ់ផងប៉ុន្តែម៉ែឪគេមកដល់ហើយម៉ែឪខ្ញុំឲ្យគេស្រលាញ់ខ្ញុំច្រើនណាស់ តាំងពីសួរឯណាក៏ខ្ញុំអត់យកសួរឯណាខ្ញុំអត់យក ដល់ពេលម៉ែឪប្តីខ្ញុំមកទៅក៏ម៉ែគាត់ថាឲ្យអត់ហា៊នជជែកទេ ជជែកណាពីដើមតែហ៊ានជជែកឪវាយនោះម៉ែឪ។

ក៖ ចុះអ៊ុំមានទទួលថ្លៃជំនូនប៉ុន្មានដែរកាលណឹង?

ខ៖ ខ្ញុំមិនដឹងផងកាលណោះម៉ែឪរៀបចំទិញតែក្បាលជ្រូកមក ខ្ញុំអត់ដឹងបានប៉ុន្មាន កាលនោះចាយអង្ករផង ៧៩ ៣គីឡូមួយហ៊ុនចេះឯងកាលនោះគេឲ្យជាមាសយកមកទិញអង្ករ។

ក៖ ចុះអ៊ុំមានមិត្តភិក្តធំធាត់ស្និតស្នាលជាមួួយគ្នាតាំងពីតូចមកដល់ឥឡូវមានអត់អ៊ុំ?

ខ៖ មានតែត្រឹមស្គាល់គ្នា។

ក៖ អត់មានខ្លើរជាមួយគ្នាទេ?

ខ៖ អត់ទេអត់មានខ្លើរ។

ក៖ ចុះអ៊ុំធ្លាប់ធ្វើស្រែចំកាអត់អ៊ុំ?

ខ៖ ធ្វើ អត់ចំការធ្វើតែអាណឹងដូចថាស្រែយើងចេះក៏មានដងព្រែកទៅក៏យើងព្រួសទៅយើងដាំស្រូវស្រាលទៅជាមួយម៉ែទៅ ខែស្ទូងស្ទូងស្រូវ សាបរួចដក ដកស្ទូង ខែច្រូត ច្រូត ខែគេច្រូតរួចស្រូវស្រុកលើយើងរួចអស់ពេលកាលនោះគេច្រូតស្រូវវារ មានថៅកែគេស្រែគេ៤ ១០ ២០ហិកតាចុះទៅ គេមករកកម្មករទៅច្រូត១ថ្ងៃ២០០០ ២០០០ខ្មែរយើង ដួសបាយវេចទៅសប្បាយដែរណា អាខ្លះបររទេះទៅខ្លះដើរអាខ្លះក៏ជិះកង់ទៅហុយដីទៅវាលក្រោម។

ក៖ ចុះតាំងពីក្មេងមកឥឡូវនេះអ៊ុំធ្លាប់ប្រកបការងារអ្វីខ្លះដែរអ៊ុំដើម្បីចិញ្ចឹមជីវិត និងចិញ្ចឹមគ្រួសារដែរអ៊ុំ៊

ខ៖ ខ្ញុំចាប់បានប្តីមកខ្ញុំធ្វើស្រែ ដល់ពេលអាឆ្នាំខ្ញុំទៅអូសមងនោះស្រែខ្ញុំជួលឲ្យគេ យើងទៅរកត្រីក្រែងវាហួសអាខែសាបនោះវាអត់បានកើតសំណាបកើតអីស្ទូងទាន់គេខែពិសាក ខែជេស្ឋ យើងទាន់ឡើងបើប៉ះតែរកបាននៅសិន បើប៉ះរកមិនបានមក មកនៅកោះនេះឯងសណ្តោងការណូតគេមក និយាយពីសណ្តោងការណូតមកចំព្យុះ ការណូតធំនិងអាតូចៗនៅក្រោយកាត់ខ្សែប្រលែងចោលអស់នៅតែអាការណូតធំមួយ បែក បែកផ្ការត្រែងគេហៅបែកផ្ការត្រែង អាម្ចាស់ការណូតបើកបុកចូលព្រៃ ខ្ញុំចាប់ៃដករ ចាប់ករដៃកូនខ្ញុំអាមួយអាតាក់ណាកាលនោះវានៅតូច ថាបើយ៉ាងម៉េចយ៉ាងម៉ាបើធ្លាក់ទឹកងាប់ឲ្យងាប់ទាំងម៉ែទាំងកូន គេក៏ចាប់ដៃកូនគេ យើងក៏ចាប់ដៃកូនយើងជាមួយខ្មោចសុខខឿនគឺ មកចេញមកពីនោះម៉ោង២បើយើងមកពីព្រឹកអត់អីទេថាខ្ញុំកំសត់អើយកំសត់ ថាមកដល់និងទួលតាដួងអត់ស្គាល់អ្នកចុងឃ្មៀសមួយទេ តាំងពីដើមមកដែលនៅឯស្រុកក្រអត់ស្មើណាក៏ដោយខ្ញុំអត់ដែលឃើញភ្នំក្រោមទេលោកគ្រូ អង្គរវត្តក៏ខ្ញុំអត់ដែលឃើញដែរ ដែលក្រមិនត្រឹមក្រត្រឹមពោះធំប៉ុណ្ណាណីចាកបាញ់ឆែវចាក់ឈីវប្រាស់ដេក ចាក់បានឲ្យកូនរែកឲ្យមីរីរែកទៅដូរអង្ករទៅផ្ទះអ៊ុំៗគេដែលគេស្គាល់ណាគេចង់ស៊ីថា ឲ្យម៉ែង៉ែងចាក់មកង៉ែងយកមកឲ្យអញ៤ ១០ ២០ មកចាំអញឲ្យស្រូវ កូនចាក់បានកូនយកឲ្យគេ កូននោះមិនទាន់រែកស្រូវរួចទាល់តែឪពុកមកពីព្រៃ ឪពុកទៅបង់សំណាញ់បាត់។

ក៖ ចុះអ៊ុំធ្លាប់ប្រកបអាជីវកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អ៊ុំធ្លាប់ទេ?

ខ៖ ពីកាលនៅឯស្រុក ចិញ្ចឹមគោប្រវាស់គេ ប្រវាស់មេមកដល់យើងយកមកចិញ្ចឹមមកវាកើតកូនដល់ពេលកូនដំបូងគេឲ្យយើង កូនក្រោយគេយកម្ចាស់គេយកមេនៅនិងយើងទៀត។

ក៖ ផ្លាស់ប្តូរគ្នាទៅ។

ខ៖ ចាសគេមួយ យើងមួយ គេមួយ យើងមួយ។

ក៖ អញ្ចឹងតាំងពីក្មេងមកដល់ឥឡូវតើពេលណាដែលជាពេលវេលាលំបាកបំផុតក្នុងជីវិតអ៊ុំដែរអ៊ុំ?

ខ៖ អូ! លំបាកទាំងអស់ លំបាកខ្លាំងទាំងអស់សព្វថ្ងៃក៏ពិបាកដែរ ដែលចាស់ខ្លួនហើយប្តីងាប់ទៅកូនធំឡើងក៏វាបែកខ្ញែចគ្នាអស់ សព្វថ្ងៃខ្ញុំនៅជាមួយចៅ៣ រៀនទាំង៣ហើយ មីស្រីនោះថ្នាក់ទី៣ អាប្រុសមួយនោះថ្នាក់ទី៤ មីស្រីមួយនោះថ្នាក់ទី៣ដែរ ម៉ែអត់នៅនោជាមួយចៅ។

ក៖ ចុះពេលវេលាណាដែលអ៊ុំគិតថាជាពេលសប្បាយចិត្តជាងគេក្នុងជីវិតពេលណាដែរអ៊ុំ?

ខ៖ សប្បាយតែពីក្មេង មិនលឺដំណាលថាទៅច្រូតស្រូវវាលសប្បាយជុំគ្នីគ្នាក្មេងៗដូចគ្នាទៅ រត់ដេញគ្នាប្រលែងគ្នាអានោះឯងពេលសប្បាយ ដល់ពេលមកផ្ទះហើយកើតទុក្ខហើយបងប្អូនច្រើន យើងមកដល់យើងស្រីយើងធំ យើងមិនធំជាងគេទេមានបងគេធំជាងប៉ុនយើងណឹងឯងនឿយជាងគេ បើទៅជាន់អត់ទាន់ មើលអាត្បាលយើងដាល់អំបុកដាក់មកអង្រេ ដាក់ភឺមៗដាក់តែ២ត្បាលបានមួយឆ្នាំងហើយ ឆ្នាំងបាយប៉ុននេះផ្ទះខ្ញុំពីនៅជុំបងប្អូន ១២កំប៉ុងបើនិយាយមកសព្វថ្ងៃ ថាបុករួចអីរួចម៉ែទៅដាំ ម៉ែគាត់ដាំយើងទាញកាំបិតហាន់ដើមចេកឲ្យជ្រូក ជ្រូកតែ១ទេម៉ែគាត់ចិញ្ចឹម បុកដាក់បាយជ្រូក ដាក់បាយជ្រូករួច ទាញឡាំងទៅជំនាន់នោះរែកគ្រុស ឡាំងទើបតែមកសម័យក្រោយ រែកគ្រុសដាក់សង្រែកដងរែក ទៅដល់ដងអណ្តូងដែលជ្រៅណាដែលយើងវានៅរាងដៃទន់ គ្រវ៉ត់ចេះទៅគ្រុសចេញទៅនៅតែសង្រែក យកអើយយកម៉ែគាត់ថាមីនេះទៅរែកទឹកយូរម្លេ៉ះ ចុះវាធ្លាក់ទៅវាអណ្តែតចុះវាមានងាយយកបានឯណាអាទំពុកដែកគោលតែមួយចេះ ទាក់ខាងនេះវារអិលទៅខាងណោះ ទាក់ខាងនេះរអិលទៅខាងនោះ ម៉ែអត់មាត់ម៉ែក៏ហៅវើយការទូចអត់ទឹកទេម៉េច ម៉ែអើយរួចគ្រុសបាត់ទៅហើយធ្វើម៉េចបានទាល់តែបងៗគេមកគេចុះយកកាន់តែដងរែកមកផ្ទះ ក្នុងអណ្តូងជ្រៅផងមិនរាក់ឯណា។

ក៖ ធ្លាក់ធុងមែនអ៊ុំ?

ខ៖ ធ្លាក់អាគ្រុសដែលយើងទៅរែកទឹកនោះ អាគ្រុសគេលាបជ័រទឹកនោះ អត់ស្គាល់គ្រុសទេ។

ក៖ គេហៅគ្រួស?

ខ៖ គេហៅគ្រុស គេត្បាញ៤ជ្រុងប៉ុននេះទៅគេដូចកញ្ជឺរចឹងឯង ទៅគេលាបជ័រទឹកលាបទៅគេហាលថ្ងៃឲ្យវាជិតអាប្រហោឬស្សីណឹង គេលាបអានោះឲ្យស្ងួតទៅទាល់តែស្ងួតបានគេយកទៅរែក បើអ្នករែកប្រើប៉ារ៉ោ បុកប៉ះជ័រប៉ះអីវារុកជ័រនោះអត់ទៅវាលេចទៀតទៅរកជ័របិទទៀតទៅ។

ក៖ ចុះតាំងពីក្មេងមកអ៊ុំធ្លាប់មានក្តីស្រម៉ៃថាធំឡើងចង់ធ្វើអ្វីទេអ៊ុំ?

ខ៖ ខ្ញុំពីក្មេងមិញខ្ញុំស្រម៉ៃខ្ញុំថាខ្ញុំខំរៀនឲ្យចេះខ្ញុំទៅប្រលងចម្រៀង ចូលចិត្តស្តាប់  
ប៉ែន រ៉នច្រើន ឌីសាវ៉េត ចុះយើងមានទូរទស្សន៍ណាពីដើមមិញមានតែកូនវិទ្យុបងមួយប៉ុននេះពេលគេដេកគេយកទៅដេកកន្លែងគេបាត់។

ក៖ ចុះអ៊ុំចូលចិត្តពិសាម្ហូបអ្វិីដែរអ៊ុំតាំងពីក្មេង?

ខ៖ ពីដើមមករហូតដល់ចាស់ ម៉ែដែលបងប្អូនច្រើនតែម្ជូរព្រលិតម្ជូរ ត្រកួន ចេកដែលដាំខ្លួនឯង ស្លរប្រហើរផ្លែចេក ម្ជូរផ្លែចេកចេះតែឆ្ងាញ់ ហើយកំសត់ដល់ខ្លួនណាទៅរៀន២នាក់បងដែរថាងាប់ មកដល់ម៉ែគាត់ឆារអន្ទុងមួយចានគាត់ដួសឲ្យស៊ី២នាក់បងប្អូន ក្រឡេកទៅមើលឃើញសម្លរតិចយំខ្លាចស៊ីអត់ឆ្អែត ហើយបាយដែលបងប្អូនច្រើនទិញតែអង្ករស្រូវវារទេលោកគ្រូ វាក្រហមណាកាលនោះមួយប៉ោតតែមួយ១៥០០ខ្មែរយើងទេ អាប៉ោតប្រេងសណ្តែកយើង យកទៅយើងយកទៅជាន់រលាត់ៗទៅដាំ ចុះបើអត់ហើយឲ្យតែមានបាយ។

ក៖ អញ្ចឹងអ៊ុំមានចេះលេងឧបករណ៍តន្ត្រីខ្មែរអីទេអ៊ុំ?

ខ៖ ទេមិនចេះទេ ចេះតែគេលេងបើសម័យអាពត វាឲ្យយើងរាំរាំសិល្បៈ មួយភូមិចឹងគេដាក់ឲ្យហាត់ ចម្រៀងគេចេញមកទៅគេបង្ហាត់ចេះគេមានគ្រូប្រធានគេ គេរាំទៅប្រលងដល់វត្តត្របែកអីទៅណាពីសម័យអាពត វត្តត្របែកដំដែកទៅដើរណាអត់ស្បែកជើងនិយាយពីពងប៉ុនៗមេដៃ។

ក៖ ចុះអ៊ុំកាលពីក្មេងអ៊ុំចូលចិត្តលេងល្បែងប្រជាប្រិយអ្វីដែរអ៊ុំពេលចូលឆ្នាំអី?

ខ៖ លេងទៅវត្តលេងឈូង លេងឈូងទៅនាំគ្នាលេងលាក់កន្សែង អង្គុយវង់ជុំគ្នាចេះ គេអ្នកដើរដាក់គេដាក់យើងគេដាក់គេក្បែរគ្នាទៅដល់ពេលគេដាក់ចំខ្ញុំចេះខ្ញុំក្រោកដើរកាន់អានោះម្តង លេងលាក់កន្សែង។

ក៖ អញ្ចឹងមកដល់សព្វថ្ងៃនេះតើអ៊ុំមានកូន និងចៅប៉ុន្មាននាក់ដែរអ៊ុំ?

ខ៖ ខ្ញុំមានចៅ កាអេង២ មីរី២ ៤ អាងិ២ ៦ ខ្ញុំចៅតែ៧។

ក៖ ចឹងចុងបញ្ចប់នេះតើអ៊ុំមានអ្វីចង់ផ្តាំផ្ញើទៅកាន់កូនចៅជំនាន់ក្រោយរបស់អ៊ុំ? ថាតើគាត់គួរតែធ្វើជាមនុស្សបែបណា? ឬក៏រស់នៅបែបណាដែរនៅក្នុងសង្គម?

ខ៖ ប្រដៅចៅឲ្យចៅខំរៀនណាចៅឲ្យបានចំណេះ ធំឡើងនិងរកស៊ី ឲ្យបានកុំឲ្យអត់កុំឲ្យឃ្លានអីពិបាក ចៅឯងខំរៀនឲ្យជាប់អាមួយជាប់អាហារូបករណ៍ហើយអាទី៤ ប្រុស យាយប្រាប់ទៅយាយមិនដែលនៅប៉ុន្មានទៀតតិចក៏ស្លាប់បាត់ទៅបាត់ ចុះអាយុប៉ុណ្ណេហើយសង្ឃឹមនៅបានប៉ុន្មានទៀត បើយើងទើបតែ១៥ ១៦នៅសង្ឃឹមថាបានយើងបានឃើញទៅមុខ នៅតែថ្ងៃទៅមិនដឹងថ្ងៃស្អែក ឬក៏ខានស្អែក ទៅប្រាប់ប្រដៅចៅឲ្យខំរៀនឲ្យចេះទៅចៅឯងធំឡើងចង់ធ្វើការងារអីចៅឯងចេះអក្សរស្រាប់។

ក៖ បាទ មានអ្វីទៀតទេអ៊ុំ?

ខ៖ ផ្តែផ្តាំប្រាប់ចៅថាចេះឯង ហើយកូនក៏ដោយបើម៉ែចាស់ជរាខ្លាំងទៅម៉ែមិនបានឲ្យកូនពិបាកមកបីបាច់លាងអាចម៍ច្របាច់នោមម្តាយទេសព្វថ្ងៃ បើកូនបែកនៅឆ្ងាយអស់មីមួយនៅភ្នំដងរែកប្តីគេធ្វើទាហាន មីមួយនៅផ្សារក្រឡាញ់ អាប្រុសមួយនៅកន្រ្តាំងលើអង្ក្រង ទៅមីពៅគេនៅជាមួយខ្ញុំនេះឯងមានកូន១ ប្រដែប្រដៅរាល់ថ្ងៃថាកូនអើយកុំឲ្យសូវដើរយប់ដើរព្រលប់អី ខ្លាចស្រុកសព្វថ្ងៃណាលោកគ្រូ ចៅឯងកុំដើរយប់ណាចៅចេះតែពន្យល់ថែម ថាប្រយ័ត្នប៉ះពួកអាជក់ថ្នាំវាមិនថាឯងតូចទេដាក់ឯងមួយដំបងទៅយាយមានដឹងឯណាយាយនៅផ្ទះសោះ ប្រដៅចៅប៉ុណ្ណោះឯងផ្តាំផ្ញើទាំងអស់គ្នាណឹងឯង។

ក៖ បាទអញ្ចឹងខ្ញុំសូមអរគុណដល់អ៊ុំដែលបានចំណាយពេលវេលាសម្ភាសន៍ជាមួយខ្ញុំណាអ៊ុំណា ចឹងខ្ញុំសូមជូនពរឲ្យអ៊ុំមានសុខភាពល្អ មានសំណាងល្អ មានសុខភមង្គលក្នុងក្រុមគ្រួសារ។

ខ៖ ចាសឲ្យបានសេចក្តីសុខ។